Predkladacia správa

Správu o napĺňaní Stratégie konkurencieschopnosti Slovenska do roku 2010, jej akčných plánov a Národného programu reforiem SR na rokovanie vlády Slovenskej republiky predkladá podpredseda vlády SR a minister financií I. Mikloš a podpredseda vlády SR pre európske záležitosti, ľudské práva a menšiny P. Csáky. Správa bola vypracovaná na základe dvoch uznesení, a to:

-	uzn. vlády SR č. 140/2005 k Stratégii konkurencieschopnosti Slovenska do roku 2010, bod B.9 ukladá do 28. februára 2006 podpredsedovi vlády a ministrovi financií „v spolupráci s podpredsedom vlády a ministrom hospodárstva a podpredsedom vlády pre európsku integráciu, ľudské práva a menšiny predložiť na rokovanie vlády správu o napĺňaní Stratégie konkurencieschopnosti Slovenska do roku 2010 vrátane vyhodnotenia plnenia akčných plánov“

-	uzn. vlády č. 797/2005 k Národnému programu reforiem SR na rok 2006 – 2008, bod B.2 ukladá polročne - do 28. februára a do 30. septembra podpredsedovi vlády pre európske záležitosti, ľudské práva a menšiny a podpredsedovi vlády a ministrovi financií „v spolupráci s ostatnými ministrami a predsedami ostatných ústredných orgánov štátnej správy SR vypracovať a predložiť na rokovanie Ministerskej rady vlády SR pre záležitosti EÚ správu o implementácii Národného programu reforiem Slovenskej republiky na roky 2006 – 2008“ 

Hlavný materiál podáva informácie o napĺňaní štrukturálnych reforiem a hodnotí pokrok v štyroch prioritných rozvojových oblastiach stanovených v Stratégii konkurencieschopnosti Slovenska do roku 2010. Ďalej definuje finančné zabezpečenie akčných plánov prioritných rozvojových oblastí v roku 2006, ktoré boli premietnuté v návrhu štátneho rozpočtu na rok 2006.  

Prílohu materiálu tvorí odpočet jednotlivých úloh 4 akčných plánov Stratégie konkurencieschopnosti Slovenska do roku  2010.

Materiál bol vypracovaný na základe podkladov relevantných rezortov, ktoré vyjadrili k návrhu materiálu svoje pripomienky a podnety v rámci pracovnej skupiny pre lisabonskú stratégiu a v rámci zasadnutí Výboru Minerva. Z týchto dôvodov a z  vyššieuvedeného dôvodu, že materiál je informatívneho charakteru, nebol predmetom medzirezortného pripomienkového konania. 

Na základe žiadostí zodpovedných rezortov Správa obsahuje aj predložený návrh na schválenie zmeny časového plánu pri niektorých úlohách. Nejde o definovanie nových úloh, ale len o posun termínov úloh už stanovených a schválených vládou SR, na podnet samotných gestorov úloh.

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.